Predkladacia správa

Ministerstva zdravotníctva Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa mení a dopĺňa nariadenie vlády SR č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. Uvedený návrh sa predkladá na základe Plánu legislatívnych úloh vlády Slovenskej republiky na rok 2007. 

Návrhom nariadenia vlády SR sa mení príloha č. 4, ktorú tvorí návrh prepočtu stanovenej minimálnej siete pre lôžka poskytovateľov ústavnej zdravotnej starostlivosti v príslušných špecializačných odboroch na územie Slovenskej republiky a príslušných krajov Slovenskej republiky.

Uvedeným materiálom sa definuje zoznam poskytovateľov ústavnej zdravotnej starostlivosti na zabezpečenie neodkladnej zdravotnej starostlivosti v rámci verejnej minimálnej siete poskytovateľov zdravotnej starostlivosti, ktorý je uvedený v prílohe č. 5 tohto nariadenia. Zoznam tvorí 45 ústavných zdravotníckych zariadení, ktorý navrhla pracovná skupina pre optimalizáciu siete poskytovateľov zdravotnej starostlivosti dňa 28. 6. 2007. Tieto nemocnice zabezpečia účinnú neodkladnú zdravotnú starostlivosť najmä o pacienta, ktorý je do zdravotníckeho zariadenia dopravený záchrannou zdravotnou službou, kde sa mu poskytne ďalšia odborná zdravotná starostlivosť. Z tohto dôvodu majú tieto ústavné zdravotnícke zariadenia zriadené pracoviská urgentného príjmu, anesteziológie a intenzívnej medicíny, chirurgie, ortopédie alebo úrazovej chirurgie, vnútorného lekárstva alebo kardiológie, neurológie, gynekológie a pôrodníctva, neonatológia a pediatria. Zároveň prevádzkujú, alebo majú uzatvorenú zmluvu so zariadením spoločných vyšetrovacích a liečebných zložiek v odbore rádiodiagnostika (CT nevyhnutné) a zariadenia spoločných vyšetrovacích a liečebných zložiek v odboroch klinická biochémia a klinická hematológia. Návrh zoznamu nemocníc vychádza z geografických podmienok na dostupnosť (pri transportnom čase do 30 minút z miesta nehody pri súčasnej sieti staníc zdravotnej záchrannej služby a z historického postavenia bývalých nemocníc II. typu (predpoklad štruktúry odborností) a zároveň rešpektuje aj regionálnu geografickú dostupnosť pre neodkladnú zdravotnú starostlivosť bez účasti ZZS a elektívnu zdravotnú starostlivosť pre obyvateľstvo. V prechodnom ustanovení sa ustanovuje termín splnenia podmienok ustanovených v tomto návrhu nariadenia vlády SR.

Nariadenie vlády SR ďalej definuje zoznam poskytovateľov ústavnej zdravotnej starostlivosti, ktorí poskytujú špecializovanú zdravotnú starostlivosť (26 ústavných zdravotníckych zariadení, príloha č. 6). Ide o tzv. „koncové nemocnice“ s celoslovenskou alebo celokrajskou pôsobnosťou. Zoznam jednotlivých pracovísk poskytovateľov špecializovanej starostlivosti je uvedený v prílohe č. 7.

Návrh nariadenia vlády SR bol predmetom medzirezortného pripomienkového konania, vyhodnotenie pripomienkového konania je súčasťou predloženého materiálu. Materiál sa predkladá s rozporom s Ministerstvom financií Slovenskej republiky, Róbertom Kaliňákom – podpredsedom vlády SR a ministrom vnútra SR, Ministerstvom obrany Slovenskej republiky, Ministerstvom práce, sociálnych vecí a rodiny Slovenskej republiky – Radou vlády SR pre problematiku občanov so zdravotným postihnutím, Protimonopolným úradom Slovenskej republiky, Republikovou úniou zamestnávateľov, Slovenskou lekárskou komorou, Slovenskou komorou zubných lekárov, Slovenskou lekárnickou komorou, Dôverou zdravotnou poisťovňou, a.s., Európskou zdravotnou poisťovňou, a.s., Union zdravotnou poisťovňou, a. s., Bratislavským samosprávnym krajom, Trenčianskym samosprávnym krajom, Košickým samosprávnym krajom a MUDr. Jánom Staneckým z Čane - hromadná pripomienka za zachovanie nemocnice Košice - Šaca a.s. 1.súkromnej nemocnice. 

         Návrh nariadenia vlády Slovenskej republiky, ktorým sa mení a dopĺňa nariadenie vlády SR č. 751/2004 Z. z. o verejnej minimálnej sieti poskytovateľov zdravotnej starostlivosti v znení nariadenia vlády Slovenskej republiky č. 422/2006 Z. z. prerokovala Legislatívna rada vlády Slovenskej republiky dňa 11. septembra 2007. Jej pripomienky sú zapracované do predloženého návrhu nariadenia vlády.